b"\n_START_ARTICLE_\nMesinski preliv\n_START_PARAGRAPH_\nMesinski preliv, tudi Mes\xc3\xadnska o\xc5\xbe\xc3\xadna ali Sicilska o\xc5\xbe\xc3\xadna (italijansko Stretto di Messina) (38\xc2\xb000' - 38\xc2\xb020' SG\xc5\xa0 in 15\xc2\xb030' - 15\xc2\xb040' VGD) je 32 km dolga in od tri do osem kilometrov \xc5\xa1iroka morska o\xc5\xbeina med otokom Sicilijo in Kalabrijo na celinski strani, prek katere sta povezana Jonsko in Tirensko morje._NEWLINE_Pri starih Rimljanih je bila o\xc5\xbeina znana kot Fretum Siculum. Zaradi naravnih vrtincev ter hitrih in neenakomernih morskih tokov ter mo\xc4\x8dnih vetrov je plovba skoznjo nevarna. V anti\xc4\x8dnih \xc4\x8dasih se je zato spletla legenda o morskih po\xc5\xa1astih, Scili na celini in Karibdi na otoku, ki pre\xc5\xbeita na pomor\xc5\xa1\xc4\x8dake. Scili naj bi iz telesa izra\xc5\xa1\xc4\x8dalo \xc5\xa1est krvolo\xc4\x8dnih pasjih glav, ki so pomenile smrt za vse, ki so se jim preve\xc4\x8d pribli\xc5\xbeali, Karibda pa naj bi trikrat dnevno goltala ogromne koli\xc4\x8dine vode in jo nato spet izbljuvala ter s tem ustvarjala orja\xc5\xa1ki vrtinec. Tok v Messinski o\xc5\xbeini je povezan z bibavico in se praviloma obrne pribli\xc5\xbeno vsakih \xc5\xa1est ur. Tok od juga proti severu imenujejo rema montante [rasto\xc4\x8di vrtinec], tok v nasprotni smeri pa rema scendente [upadajo\xc4\x8di vrtinec]. Dose\xc5\xbeeta lahko hitrost do 9 km/h._NEWLINE_Redna trajektna linija povezuje Messino na Siciliji z Villo San Giovanni na celini, poleg tega pa obstaja tudi hidrogliser med Messino in mestom Reggio di Calabria. Od leta 1957 Sicilijo povezuje s celino tudi 220 kV daljnovod, ki o\xc5\xbeino pre\xc4\x8dka med dvema 200 m visokima stebroma._NEWLINE_Leta 2005 je bila odobrena gradnja vise\xc4\x8dega mostu, ki bi pre\xc4\x8dkal o\xc5\xbeino. Most z razponom 3300 metrov ne bi bil le najdalj\xc5\xa1i svoje vrste, ampak bi moral na potresno dejavnem obmo\xc4\x8dju biti sposoben zdr\xc5\xbeati tudi mo\xc4\x8dne potresne sunke. Na\xc4\x8drt je bil leta 2013 opu\xc5\xa1\xc4\x8den zaradi birokratskih predpisov."